Janckulík, Igor, poslanec NR SR (2023-11-16):
Vážený pán predseda, vážení ministri, kolegyne, kolegovia, v mojom vystúpení sa budem venovať doprave. V programovom vyhlásení vlády je u... vlády je uvedené, že potrebujeme kvalitné cesty a železnicu. Dobré cesty a železnica znamená lepší život pre ľudí a znižovanie regionálnych rozdielov. Nie nadarmo sa hovorí, tam, kde je cesta, tam je aj život. V programovom vyhlásení vlády v oblasti dopravy je spomenuté, že vláda urýchli prípravu výstavby D1, D3, R4. To určite kvitujem, bude to náročné, a hlavne úsek Turany – Hubová, kde nás čakajú dva tunely – Korbeľka, takmer 6-kilometrový tunel, a tunel Havran, takmer 3-kilometrový tunel. Dúfam, že len to nedopadne ako tunel Višňové. Diaľnica D3 na Kysuciach je taktiež veľmi potrebná, každý deň tam ľudia stoja v kolónach a o smrteľných nehodách ani nehovorím. Rýchlostná cesta R4 je taktiež dôležitá, je súčasťou medzinárodného cestného koridoru Via Carpatia. Poľská strana má napojenie na R4 dokončiť v roku 2026 a maďarská strana svoj úsek už dobudovala. Takže čaká sa len na nás. Mrzí ma, že v programovom vyhlásení vlády nie sú vôbec spomenuté ďalšie úseky rýchlostných ciest, a to R1, R2, R3. Príprava týchto úsekov rýchlostných ciest je veľmi dôležitá. Pritom príprava nie je až tak finančne náročná ako samostatná výstavba. Keď nebudeme pripravovať výstavbu týchto ciest, tak ich realizáciu posunieme o mnoho rokov. Pýtam sa poslancov z vládnej koalície, vám nevadí, že v programovom vyhlásení vlády nie je cesta z vášho regiónu. Čo poviete svojim voličom, keď sa budú pýtať, prečo sa nestavia? Na Orave budúci rok bude ukončená výstavba obchvatu Tvrdošína, ktorý je súčasťou rýchlostnej cesty R3. Výstavbu tohto úseku som v roku 2016 presadil do programového vyhlásenia vlády práve ja. Tak vidíte, že oplatí sa bojovať za región a ľudia určite v týchto regiónoch to potom aj ocenia. Mrzí ma, že ďalšie úseky Nižná – Dlhá, Dlhá – Sedliacka Dubová sa úplne zmrazili. Od roku 2020 sa tam zastavili všetky prípravy a podľa tohto programového vyhlásenia vlády sa do roku 2027 na týchto úsekoch nespraví absolútne nič. Nakoniec zistíme, že nám prepadne EIA a môžeme začať celý proces odznova. Znamená to, že výstavba týchto úsekov sa posunie až po roku 2030 a o R3 cez Dolný Kubín, vidím to, žiaľ, až po roku 2040. Taktiež v programovom vyhlásení vlády sme sa nedozvedeli, ako sa bude riešiť prepojenie sever – juh či výstavba R3 cez Turiec, alebo R1 cez Banskú Bystricu. V programovom vyhlásení vlády nie je vôbec zmienka o budovaní obchvatov miest a obcí preložkami ciest I. triedy. Je to pre obce a mestá, kde sa neuvažuje o diaľnici alebo rýchlostnej ceste, veľmi dobré riešenie a pre štát finančne náročné, výhodné, pardon. V programovom vyhlásení vlády sa spomína, že vláda vyvinie maximálne úsilie na opravu mostov na cestách I. triedy, ktoré sú vo veľmi zlom havarijnom stave. Súhlasím, už včera bolo neskoro. Slovensko dlhodobo neinvestovalo do opráv mostov, boli postavené ešte v päťdesiatych a šesťdesiatych rokoch minulého storočia. Slovenská správa ciest má na cestách I. triedy takmer 1 800 mostov a z toho je takmer 600 mostov v piatom, šiestom a siedmom stupni, to znamená zlý, veľmi zlý a havarijný stav. Na opravu týchto mostov by sme potrebovali až jednu miliardu eur. Okrem týchto mostov máme mosty na cestách II. a III. triedy, ktoré patria pod samosprávne kraje. Keďže nám chýbajú diaľnice, rýchlostné cesty a cesty I. tried sú preťažené, tak motoristi automaticky využívajú tieto cesty II. a III. triedy ako obchádzkové trasy. Samozrejme, tieto cesty nie sú stavané na takúto záťaž. Samosprávne kraje majú vyše 1 100 mostov, ktoré sa nachádzajú aj vďaka tomuto preťaženiu v piatom, v šiestom a v siedmom stavebno-technickom stave. Aj z tohto dôvodu je dôležité, aby štát pomohol samosprávnym krajom s opravou týchto mostov. Dôležité je, aby sme predišli týmto problémom, a musíme opravovať mosty, ktoré sú už v štvrtom a v piatom stupni. Tieto opravy sú nie až tak finančne náročné a značne predĺžia životnosť mostov. Dôležité je aj, aby sa začali vážiť kamióny, hlavne tie, ktoré prepravujú drevnú hmotu. Takto taktiež môžeme predĺžiť životnosť našich ciest a mostov. Slovenská správa ciest je dlhodobo podfinancovaná a určite potrebuje reorganizáciu. Potrebuje hlavne stabilné financovanie. Bolo by určite dobré vytvoriť to, čo v minulosti dobre fungovalo, a to je cestný fond, aby bol via... aby bolo viaczdrojové financovanie Slovenskej správy ciest. Cyklodoprava. Obciam a mestám chýbajú finančné zdroje na projektovú prípravu a tieto sumy sú niekedy od 100- až do 500-tisíc eur a obce si nemôžu dovoliť s takýmito veľkými finančnými zdrojmi púšťať na prípravu týchto cyklotrás. Pri výstavbe cyklotrás treba hlavne zlepšiť spoluprácu so Slovenským vodohospodárskym podnikom, SPF-kou, Lesmi Slovenskej republiky z dôvodu, že cyklotrasy idú väčšinou cez ich pozemky. Ideálne by bolo pri príprave výstavby cyklotrás spolupracovať aj s oblastnými organizáciami cestovného ruchu. OOCR-ky najlepšie poznajú lokality a majú skúsenosti s cestovným ruchom. Verejná osobná doprava. VÚC-ky majú veľké problémy pri súťažiach na prímestskú autobusovú dopravu. Tu treba určite hľadať riešenie. Uvediem príklad. Žilinský samosprávny kraj v roku 2019 platil za prímestskú autobusovú dopravu ročne 23 miliónov a po súťaži v roku 2022 už je to 35 miliónov. Ďalší problém je, že majitelia autobusových staníc vyberajú vysoké poplatky za vstupy na autobusové stanice, doslova je to výpalné. Železnice. V oblasti železníc potrebujeme modernizovať železničné stanice, modernizovať železničnú infraštruktúru, rušňový a vozňový park, rekonštrukcie havarijného stavu tratí. Nemôžeme budovať integrovanú dopravu, keď nám vlaky stále meškajú. Potrebujeme taktiež riešiť bezpečné železničné priecestia so závormi na všetkých cestách I. triedy. Železničná nákladná doprava. Podpora rozvoja železničnej nákladnej dopravy vyplýva aj z medzinárodných záväzkov Slovenskej republiky vyplývajúcich z Bielej knihy EÚ, čo znamená presunúť do roku 2030 až 30 % cestnej nákladnej dopravy nad 300 km na železnicu, prípadne vodnú dopravu. A do roku 2050 až 50 % cestnej nákladnej dopravy. To si myslím, že to je pre Slovensko úplne nereálne. Na záver chcem pánovi ministrovi odkázať, že mu držím palce, rezort má veľmi náročný, finančných zdrojov veľmi málo a má hlavne veľmi veľa nahnevaných motoristov. Ďakujem. (Potlesk.)